Ehdotus NEUVOSTON PÄÄTÖS Maailman kauppajärjestön yleisneuvostossa esitettävästä Euroopan unionin kannasta WTO:n poikkeuslupaa koskevaan Yhdysvaltojen pyyntöön saada pidentää Yhdysvaltojen hyväksymän Karibian alueen talouselvytyslain (CBERA) voimassaoloa ja laajentaa lain soveltamisalaa /* COM/2015/033 final - 2015/0023 (NLE) */





PERUSTELUT 1. EHDOTUKSEN TAUSTA Tämän ehdotuksen tavoitteena on vahvistaa Maailman kauppajärjestön (WTO) yleisneuvostossa esitettävä Euroopan unionin kanta Yhdysvaltojen pyyntöön saada WTO:n poikkeuslupa Yhdysvaltojen hyväksymään Karibian alueen talouselvytyslain (Caribbean Basin Economic Recovery Act, CBERA) voimassaolon pidentämiseksi 1. päivästä tammikuuta 2015 31 päivään joulukuuta 2019 ja sen soveltamisalan laajentamiseksi. Euroopan unionin tarkoituksena on puoltaa poikkeusluvan myöntämistä. 2. EHDOTUKSEN OIKEUDELLINEN SISÄLTÖ Silloin kun kansainvälisellä sopimuksella perustetun elimen on annettava säädöksiä, joilla on oikeusvaikutuksia, neuvosto tekee päätöksen unionin puolesta esitettävien kantojen vahvistamisesta komission taikka unionin ulkoasioiden ja turvallisuuspolitiikan korkean edustajan ehdotuksesta Euroopan unionin toiminnasta tehdyn sopimuksen 218 artiklan 9 kohdan mukaisesti. Poikkeusluvan myöntäminen Yhdysvalloille, jotta se voi jatkaa ja laajentaa nykyistä poikkeuslupaa, jolla myönnetään tullietuuskohtelu tullittomuuteen oikeutetuille tuotteille, jotka ovat peräisin Karibian alueen talouselvytyslaissa, sellaisena kuin se on viimeksi muutettuna, mukaisesti nimetyistä Keski-Amerikan ja Karibian alueen maista ja alueilta, kuuluu perussopimuksen mainitun määräyksen soveltamisalaan, koska päätöksen tekee EU:n oikeuksiin ja velvoitteisiin vaikuttavalla kansainvälisellä sopimuksella perustettu elin (WTO:n yleisneuvosto tai ministerikokous). 3. LISÄTIEDOT Komissiolle annetaan lupa tukea EU:n puolesta Yhdysvaltojen WTO:n poikkeuslupaa koskevaa pyyntöä laajentaa nykyisen poikkeusluvan soveltamisalaa ja pidentää sen voimassaoloa siten, että lupa sallii Yhdysvaltojen myöntää 1. tammikuuta 2015 ja 31. joulukuuta 2019 välisenä aikana tullittomuuskohtelun tullittomuuteen oikeutetuille tuotteille, jotka ovat peräisin edunsaajina olevista Keski-Amerikan ja Karibian alueen maista ja alueilta. Yhdysvallat perustelee pyyntöään Karibian alueen maiden poikkeuksellisilla talousolosuhteilla. Muutetun CBERA-lain tavoitteena on tukea näiden maiden kaupankäyntiä, taloudellista kehittymistä ja talouden elpymistä rohkaisemalla niitä lisäämään tuotantokapasiteettiaan kaupan vapautumisen ja uusien kaupankäyntimahdollisuuksien myötä. Yhdysvaltojen mukaan CBERA-lakiin perustuva tullittomuuskohtelu ei saa rajoittaa sellaisten muiden jäsenten etuja, jotka eivät hyödy tällaisesta kohtelusta, eikä ole odotettavissa, että tullittomuuskohtelu aiheuttaisi merkittävää siirtymää CBERA-lain mukaisesti tullittomuuteen oikeutettujen tuotteiden tuonnissa Yhdysvaltoihin, kun kyseessä ovat jäsenmaat, jotka eivät ole järjestelyn edunsaajamaita. Poikkeusluvan myötä tullietuuskohtelun voimassaoloa pidennettäisiin neljännen kerran. Tämänhetkinen lupa on voimassa 31. joulukuuta 2014 saakka. Yhdysvalloille myönnettiin 15. helmikuuta 1985 I artiklan 1 kohdan velvoitteista vapauttava poikkeuslupa ajanjaksolle, joka alkoi 1. tammikuuta 1984 ja päättyi 30. syyskuuta 1995. Marraskuun 15. päivänä 1995 GATT 1994 -sopimuksen I artiklan 1 kohdan mukaisia velvoitteita koskevan Yhdysvaltojen poikkeusluvan voimassaoloa pidennettiin 30. syyskuuta 2005 saakka, ja toukokuun 29. päivänä 2009 sitä pidennettiin edelleen 31. joulukuuta 2014 saakka niiltä osin kuin se on tarpeen, jotta Yhdysvallat voisi myöntää tullittomuuskohtelun CBERA-lain mukaisesti nimetyistä edunsaajamaista peräisin oleville tullittomuuteen oikeutetuille tuotteille. EU:lle poikkeuslupapyynnöstä ei aiheudu taloudellista haittaa, sillä kyseinen tullivapaus ei vaikuta EU:n ja edunsaajamaiden väliseen kauppaan. 2015/0023 (NLE) Ehdotus NEUVOSTON PÄÄTÖS Maailman kauppajärjestön yleisneuvostossa esitettävästä Euroopan unionin kannasta WTO:n poikkeuslupaa koskevaan Yhdysvaltojen pyyntöön saada pidentää Yhdysvaltojen hyväksymän Karibian alueen talouselvytyslain (CBERA) voimassaoloa ja laajentaa lain soveltamisalaa EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Yhdysvallat toimitti WTO-sopimuksen IX artiklan 3 kohdan nojalla pyynnön pidentää tullitariffeja ja kauppaa koskevan yleissopimuksen (GATT 1994 -sopimus) I artiklan 1 kohdassa määrättyjä velvoitteita koskevan nykyisen poikkeusluvan voimassaoloa 31 päivään joulukuuta 2019 saakka ja laajentaa sen soveltamisalaa niiltä osin kuin on tarpeen, jotta Yhdysvallat voisi myöntää tullittomuuskohtelun tullittomuuteen oikeutetuille tuotteille, jotka ovat peräisin Keski-Amerikan ja Karibian alueen maista ja alueilta, jäljempänä 'edunsaajamaat', jotka on nimetty vuonna 1983 annetussa Karibian alueen talouselvytyslaissa (Caribbean Basin Economic Recovery Act of 1983), sellaisena kuin se on muutettuna Karibian alueen talouselvytyslain soveltamisalan laajentamisesta vuonna 1990 annetulla lailla (Caribbean Basin Economic Recovery Expansion Act of 1990) sekä Yhdysvaltojen ja Karibian alueen kauppakumppanuudesta annetulla lailla (United States-Caribbean Basin Trade Partnership Act), alueellisten mahdollisuuksien edistämisestä kumppanuuksin vuosina 2006 ja 2008 annetuilla laeilla (Haitian Hemispheric Opportunity through Partnership Encouragement Act 2006; Haitian Hemispheric Opportunity through Partnership Encouragement Act 2008) ja Haitin talouden edistämisohjelmasta vuonna 2010 annetulla lailla (Haitian Economic Lift Program Act of 2010), jäljempänä yhdessä 'CBERA-laki sellaisena kuin se on muutettuna', vahvistettujen säännösten mukaisesti. (2) Yhdysvalloille myönnettiin 15 päivänä helmikuuta 1985 I artiklan 1 kohdan velvoitteista vapauttava poikkeuslupa ajanjaksolle, joka alkoi 1 päivänä tammikuuta 1984 ja päättyi 30 päivänä syyskuuta 1995. Marraskuun 15 päivänä 1995 GATT 1994 -sopimuksen I artiklan 1 kohdan mukaisia velvoitteita koskevan Yhdysvaltojen poikkeusluvan voimassaoloa pidennettiin 30 päivään syyskuuta 2005 saakka, ja toukokuun 29 päivänä 2009 sitä pidennettiin edelleen 31 päivään joulukuuta 2014 saakka niiltä osin kuin se on tarpeen, jotta Yhdysvallat voisi myöntää tullittomuuskohtelun CBERA-lain mukaisesti nimetyistä edunsaajamaista peräisin oleville tullittomuuteen oikeutetuille tuotteille. (3) Maailman kauppajärjestön perustamisesta tehdyn Marrakeshin sopimuksen, jäljempänä ’WTO-sopimus’, IX artiklan 3 ja 4 kohdassa vahvistetaan menettelyt, joiden mukaisesti WTO-sopimuksen liitteissä 1A, 1B ja 1C sekä näiden liitteissä olevia monenkeskisiä sopimuksia koskevia poikkeuslupia myönnetään. (4) Tämän poikkeusluvan myöntäminen ei vaikuttaisi kielteisesti unionin talouteen eikä kauppasuhteisiin tämän poikkeusluvan edunsaajamaiden kanssa. Lisäksi EU yleisesti ottaen tukee toimia köyhyyden torjumiseksi ja edunsaajamaiden taloudellisen vakauden edistämiseksi. (5) Tämän vuoksi on asianmukaista vahvistaa Yhdysvaltojen pyytämää poikkeuslupaa koskeva WTO:n yleisneuvostossa esitettävä unionin kanta, ON HYVÄKSYNYT TÄMÄN PÄÄTÖKSEN: 1 artikla Maailman kauppajärjestön yleisneuvostossa esitettävä Euroopan unionin kanta on puoltaa Yhdysvaltojen poikkeuslupapyyntöä pidentää Yhdysvaltojen hyväksymän Karibian alueen talouselvytyslain ('CBERA-laki'), sellaisena kuin se on viimeksi muutettuna, voimassaoloa 1 päivän tammikuuta 2015 ja 31 päivän joulukuuta 2019 väliseksi ajaksi ja laajentaa sen soveltamisalaa kyseisessä poikkeuslupapyynnössä esitetyin ehdoin. Komissio esittää tämän kannan. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja